Birthe Skaarup (DF), 2001-05-23:
Vi har tidligere her i Folketinget fokuseret på danskernes alkoholforbrug specielt omkring de unge, hvor vi ved, at debuten sker på et alt for tidligt tidspunkt.
Faktisk var alle ordførere enige om, at forældrene har et stort ansvar for, at børn og unge drikker med måde, og ikke mindst at der må gøres en langt bedre oplysningsindsats i skolerne og på uddannelsesinstitutionerne.
Så langt er vi i hvert tilfælde
Alkohol er et nydelsesmiddel, som bruges af danskere i alle miljøer som en del af samværet, og det både til fest og i hverdagen.
For nogle er det en falliterklæring, når nydelsen går over i misbrug.
Og hvornår gør den det?
Derfor synes Dansk Folkeparti, at det er nødvendigt, at vi med mellemrum sætter fokus på, hvor langt vi egentlig er nået med behandlingsindsatsen i det offentlige, og om vi kan inddrage det private regi.
Kan der tilbydes en behandlingsindsats, som kan skabe bedre muligheder for alkoholikeren til at komme ud af misbrug?
Og endelig: Kan de eksisterende tilbud generelt forbedres?
Det må være således, at når en alkoholiker er opsat på at blive afvænnet, så skal der på de ambulante alkoholrådgivningsklinikker ikke være flere ugers ventetid, og det er faktisk problemet.
Nogle steder er den helt op til 3 uger, og ingen kan være i tvivl om, at det er den indsats, vi skal prøve at opprioritere: at få nedbragt ventetiden på disse alkoholrådgivninger.
Alt for mange alkoholikere falder i, netop fordi de ikke kan få den alkoholrådgivning, som er så vigtig, når de har lyst, når de er opsat på den.
Men det er jo sådan, at disse tilbud er åbne for alle borgere, der ønsker den rådgivning og behandling.
Der kræves ikke nogen henvisning fra de praktiserende læger eller andre offentlige instanser, men vi synes, at når man henvender sig som alkoholiker, misbruger eller andet, er det vigtigt, at det sker personligt eller pr. telefon, så man lynhurtigt kan gå ind og få denne samtale, så man kan få tilrettelagt et behandlingsforløb, som retter sig mod den konkrete persons problemer, samt at der sker visitation til andre behandlingstilbud. Et andet punkt, der skal fokuseres på, er døgnbehandlingstilbud.
Under behandlingen af L 177 fremkom det også fra flere ordførere, at der er sket en reduktion af døgnbehandlingspladser over årene, og Dansk Folkeparti mener, at regeringen bør rette op på det.
Der bør også sættes fokus på børnefamilietilbudene.
Er indsatsen her tilstrækkelig?
Vi synes det ikke.
Vi mener, det er et område, som skal inddrages i debatten, fordi det altid er børnene, som bliver tabere, hvad enten det drejer sig om alkoholmisbrug eller misbrug af andre rusmidler.
Vi er udmærket klar over, at der i de frivillige og de private tilbud gøres en stor indsats, men det er nødvendigt med ordentlige familietilbud, fordi hele familien som sagt bliver involveret, når et familiemedlem er alkoholiker. Som sagt: En målrettet indsats, og vi ser gerne Minnesotabehandlingen blive brugt endnu mere i det offentlige tilbud.
Metoden til at blive tørlagt gennem Minnesotabehandlingen viser sig jo at være meget effektiv.
Nu har CD så præsenteret os for endnu en metode, Sinclairmetoden, hvor der åbenbart også er høstet gode erfaringer.
Det er en metode, som hindrer tilbagefald.
Men alle gode tiltag bør inddrages.
Vi synes, det er lidt ærgerligt, at regeringen ikke kan slutte op om det forslag til vedtagelse fra CD, Venstre, De Konservative og Kristeligt Folkeparti samt Dansk Folkeparti.
Vi synes ikke, at vi behøver at vente til maj år 2002.
Vi synes, vi skal i gang med det udredningsarbejde nu.